সমকাল : একাদশ সংসদ নির্বাচনের তফসিল ঘোষণার আগে খালেদা জিয়ার মুক্তি, সংসদ ভেঙে দেওয়া ও সরকারকে পদত্যাগ করে নিরপেক্ষ সরকারের অধীনে নির্বাচনসহ ৭ দফা দাবি মেনে নেওয়ার আহ্বান জানিয়েছে জাতীয় ঐক্যফ্রন্ট। গতকাল বুধবার সিলেট নগরীর ঐতিহাসিক রেজিস্টারি মাঠে জাতীয় ঐক্যফ্রন্টের প্রথম জনসভায় শীর্ষ নেতারা এ আহ্বান জানান। জনসভায় প্রধান অতিথির বক্তৃতায় ঐক্যফ্রন্টের শীর্ষ নেতা ও গণফোরামের সভাপতি ড. কামাল হোসেন বলেছেন, ‘গণতন্ত্র পুনরুদ্ধারে ঐক্যবদ্ধ হোন, বিজয় আমাদের অনিবার্য।’ আন্দোলনের জন্য সবাইকে প্রস্তুতি নেওয়ার আহ্বান জানিয়ে সরকারের উদ্দেশে ড. কামাল বলেন, ঐক্যবদ্ধ আন্দোলনের মাধ্যমে দেশের মালিকানা মানুষকে ফিরিয়ে দিতে হবে। সংবিধান অনুযায়ী দেশের প্রকৃত মালিক জনগণ। দেশের মানুষ দেশের মালিকানা থেকে বঞ্চিত। এ কারণে জনগণের ঐক্য অপরিহার্য।